เตือนระมัดระวังอุบัติเหตุช่วงเทศกาลตรุษจีน แนะก่อนเดินทางควรพักผ่อนให้เพียงพอ ตรวจสอบรถพร้อมใช้งาน
นายชัยณรงค์ วาสนะสมสิทธิ์ รองอธิบดีกรมป้องกันและบรรเทาสาธารณภัย (ปภ.) ในฐานะโฆษกกรมป้องกันและบรรเทาสาธารณภัย เปิดเผยว่า ช่วงเทศกาลตรุษจีนเป็นช่วงที่ประชาชนเดินทางไปท่องเที่ยวตามสถานที่ต่างๆ อาจส่งผลให้เกิดอุบัติเหตุทางถนนได้ เพื่อความปลอดภัย จึงแนะผู้ขับขี่เตรียมสภาพร่างกายให้พร้อม โดยพักผ่อนให้เพียงพอ ไม่ดื่มเครื่องดื่มที่แอลกอฮอล์ หรือทานยาที่มีฤทธิ์กดประสาทเพราะอาจทำให้หลับในจะส่งผลต่อประสิทธิภาพในการขับรถ ตรวจสอบสภาพรถรถให้พร้อมใช้งานทั้งเครื่องยนต์ ระบบเบรก สัญญาณไฟและยาง พร้อมเติมน้ำในหม้อน้ำ น้ำมันคลัตซ์ น้ำมันเบรก น้ำมันเกียร์ ให้อยู่ระดับที่เหมาะสม รวมทั้งวางแผนและเลือกใช้เส้นทางที่ปลอดภัยศึกษาข้อมูลเส้นทางล่วงหน้าจากแอปพลิเคชันแนะนำเส้นทาง หรือระบบนำทางอัจฉริยะ อีกทั้งปฏิบัติตามกฎหมายจราจรอย่างเคร่งครัด หากมีอาการง่วงนอนควรจอดพักรถในบริเวณที่ปลอดภัยและจัดเตรียมอุปกรณ์ฉุกเฉินไว้ประจำรถ อีกทั้งหลีกเลี่ยงพฤติกรรมเสี่ยงที่ทำให้เกิดอุบัตเหตุทางถนนและมีน้ำใจกับผู้ร่วมใช้เส้นทางจะช่วยเพิ่มความปลอดภัยในการเดินทางและลดความเสี่ยงต่อการเกิดอุบัติเหตุ หากประชาชนได้รับความเดือดร้อนหรือพบเหตุอุบัติภัย สามารถแจ้งเหตุและขอความช่วยเหลือทางไลน์ “ปภ.รับแจ้งเหตุ1784” โดยเพิ่มเพื่อน Line ID @1784DDPM รวมถึงสายด่วนนิรภัย 1784 ตลอด 24 ชั่วโมง เพื่อประสานให้การช่วยเหลือโดยด่วนต่อไป